**Szabályok digitális oktatás esetén**

A szabályzat a Házirend részét képezi

1. **Általános szabályok**
   1. A diákok kizárólag az iskolai mail-címükkel vehetnek részt az év elején létrehozott google classroom felületén.
   2. Szülőt szükség esetén, kérésre meg lehet hívni gondviselőként a google classroom felületre.
   3. A tanuló okostelefonja segítségével is be tud jelentkezni, amennyiben telefonjához az szli-s fiókját is hozzáadja.
   4. Az online óra alatt a tanulóval egy teremben szülő csak az órát tartó tanár tudtával és engedélyével tartózkodhat. (Szülő a tanát tudta és engedélye nélkül nem vehet részt az online órán.)
2. **A digitális munkarend elrendelése**
   1. Digitális munkarend kizárólag központi utasításra rendelhető el iskolai és osztályszinten egyaránt.
   2. A tanév elején létrehozott platformok a normál iskolába járás idején is működhetnek, ennek szabályairól a szülőt, tanulót tájékoztatni kell.
   3. A digitális munkarend elrendelését követően (vagy megelőzően) a szülők/tanulók tájékoztatást kapnak a kapcsolattartás módjáról.
   4. A google classroom felülete mellett a hivatalos, e-KRÉTA felületen is szerepeltetni kell minden információt, továbbá minden hivatalos értesítést, tájékoztatást, értékelést is.
   5. A szaktanár az értékelés módjáról a szülőket és a diákokat is tájékoztatja az e-Krétán keresztül.
3. **Szabályok a digitális munkarend idején**
   1. A tanulók a tanítási napokon kötelesek napi szinten **figyelemmel kísérni az szli-s e-mailjeik**et.
   2. **Elvárt magatartás a tanórákon:**
      1. Bejelentkezéskor minden tanuló köteles bekapcsolt kamerával igazolni személyazonosságát, a kamera kikapcsolását csak a tanár engedélyezheti.
      2. A kamera és mikrofon nélküli bejelentkezés nem jelent részvételt az órán, hiányzásnak számít (kivéve, ha a szülő/tanuló előre jelezte a rendkívüli helyzetet, s a tanár engedélyt adott rá).
      3. Az órán az iskolai oktatásnak/házirendnek megfelelően elvárt a megfelelő ruházat, környezet és viselkedés. Szankcionálására a Házirendben található szabályok vonatkoznak.
      4. Amennyiben a tanuló nem vesz részt az online órán, és ennek tényét és okát a szülő/tanuló nem jelezte előre, hiányzásnak minősül, melyre a Házirendben található szabályok vonatkoznak. Utólagos igazolást csak kivételes esetben fogadunk el.
      5. Indokolatlan hiányzás esetén igazolatlan óra adható.
   3. **Online órák** 
      1. A digitális oktatás alatt **ideiglenes online órarend** lép életbe az online oktatás elrendelése után legkésőbb három nappal, melynek betartása egyaránt vonatkozik a tanárra és a diákra.
      2. Az online órák az alsó és a felső tagozaton 8 órakor, a gimnáziumi tagozaton 9 órakor kezdődnek.
      3. Minden tantárgyból minimum heti 1 online óra megtartása kötelező, heti 1 órás tárgyaknál elegendő kétheti 1 óra, a 3 vagy több órás tárgynál minimum 50%, kivétel képeznek ezalól a készségtantárgyak, ahol a hosszabb határidejű projekt jellegű feladatokat részesítjük előnyben.
      4. Az online órához Meet / Zoom használható.
      5. Az online órák száma az alsó és a felső tagozaton nem haladhatja meg a napi 4 órát, a gimnáziumi tagozaton pedig a napi 5 órát. Kivételt képeznek ez alól a választott tantárgyak óraszámai.
      6. Az osztályközösség erősítése és a tanulók pszichés állapotának kabantartása érdekében hetente minimum 1 alkalommal osztályfőnöki megbeszélést kell tartani, de javasolt a hét kezdési és zárási megbeszélések tartása.
   4. **Kiadott digitális feladatok**
      1. A kiadott feladatok reggel 8 órakor jelennek meg az online felületeken, ettől eltérni csak a tanulókkal/szülőkkel való egyeztetés után lehet.
      2. A kiadott feladatok beadási határideje nem lehet rövidebb 24 óránál, kivéve ha az adott tantárgyból másnap is van óra. A beadási napi határidő leadás alsó és felső tagozaton 20 óra, a gimnáziumi tagozaton 22 óra.
      3. A beadási határidő nagy mértékben függ az adott tantárgytól és feladattípustól. A gimnázium tagozaton hosszabb határidejű, projekfeladatok kiadását is preferáljuk. Ebben az esetben a tanuló felelőssége a megfelelő időbeosztás.
      4. A hétvégére nem lehet nagyobb mennyiségű házi feladatot feladni, csak amennyi az egyik óráról a következő órára egyébként is feladna a tanár.
      5. A feladatok között online és papíralapú is szerepel, ennek arányát az osztály lehetőségei, jellemzői adják meg.
4. **Ellenőrzés, értékelés az online tanítás folyamán**
   1. **Folyamatos értékelés, ellenőrzés, visszajelzés**
      1. Az online oktatás alatt ugyanúgy elvárt a tanulók által beadott feladatok, munkák folyamatos ellenőrzése, értékelése
      2. A visszajelzések lehetőleg legyenek egyéniek, segítsék a tanuló egyéni fejlődését
   2. **Az értékelés szempontjai**
      1. aktivitás az online órákon, illetve a digitális módon kiadott feladatok elvégzésében
      2. házi feladatok, szorgalmi feladatok
         1. határidő tartása
         2. beadott munka minősége, tartalma
      3. dolgozatok – a dolgozatok értékelésénél az év elején megadott, hagyományos módon is alkalmazott százalékokat alkalmazzuk
      4. szóbeli feleletek. prezentációk
      5. online versenyeken való részvétel
      6. projektmunkák
      7. időzített online beszámoltatás (tesztek, kvízjátékok…)
      8. megadott tárhelyre feltöltött offline feladatok
      9. tanulói önértékelések (pl. önellenőrzés javítókulcs alapján)
   3. **Elégtelen osztályzat adható, amennyiben**
      1. a dolgozat pontértéke nem éri el az év elején ismertetett százalékot
      2. a beadott munka plagizálás útján jött létre (nem hivatkozik forrásokra, nagy részt megegyezik az interneten vagy nyomtatott formában fellelhető anyaggal, másét tölti fel)
      3. a munka minősége elfogadhatatlan
      4. a beadott munka nem érkezett meg határidőn belül, s ennek okát nem jelezte a tanuló előre
      5. a beküldött anyag olvashatatlan, értelmezhetetlen